钦定古今图书集成/明伦汇编/官常典/第764卷 > 《古金城谣为余廷心》周霆震
## 钦定古今图书集成/明伦汇编/官常典/第764卷 > 《古金城谣为余廷心》周霆震

“昆仑烈风撼坤轴，日车敛辔咸池浴。六龙饮渴呼不
开，赤蚁黄蜂厌人肉。荆襄弗支庐寿孤，江东扫地如
摧枯。忠臣当代谁第一，七载舒城天下无。”东南此地
关形胜，天柱之峰屹千仞。当年赤壁走曹瞒，天为孙
吴产公瑾。我公千载遥相望，崎岖恒以弱击强。孤城
大小二百战，食尽百拜天无光。当关投剑苍龙吼，尽
“室肯污奸党手。推锋阖郡无生降，群盗言之皆稽首。
堂堂省台罗公卿，建曹分省日募兵。哀哉坐视无寸
策，遂使流血西江平。向来莫晓皇穹意，大将南征死
相继。一时贪暴尽庸材，玩寇偷安饕富贵。河流浩浩
龙门西，燕山万骑攒霜蹄。英雄暴骨心未死，去作海
色催朝鸡。玉衣飞舞空中见，太息孤忠鏖百战，五陵
元气待天还，睢阳谁续中丞传。”